
Alvási orsók jellemzői a hálózati állapot függvényében

Az alvási orsók 1-3 s időtartamú, 7-14 Hz frekvenciájú tranziens oszcillációk, melyek a lassú hullámú alvás 2. stádiumában fordulnak elő. Az orsók a talamuszban keletkeznek a GABAerg retikuláris mag (nRT), illetve a glutamáterg relémagok sejtjeinek interakciójaként, a pontos mechanizmusok azonban még tisztázatlanok.
Korábbi eredményeink alapján az nRT populáció aktivitása az orsó kezdetekor fordítottan korrelál annak hosszával. A jelenség hátterében két lehetséges mechanizmus állhat: az oszcilláció hossza a résztvevő nRT sejtek számától függ, vagy mindkét faktor a hálózat állapotának függvénye. Ennek vizsgálatára transzgenikus, PV-ChR2 és vGAT-ChR2 egereken váltottunk ki alvási orsókat az nRT optikai stimulálásával uretán altatás alatt. Ilyenkor az aktivitás periodikusan fluktuál szinkronizált és deszinkronizált állapot között, lehetővé téve a vizsgált jelenség megfigyelését különböző éberségi szinteken. A kiváltott orsókat a talamusz ventrális poszteriomediális mag (VPM) soksejt-aktivitása alapján detektáltuk.
Mély altatásban, illetve deszinkronizált állapotban nem lehetett orsókat kiváltani, míg közepes (természetes alvás 2. stádiumának megfelelő) altatásban nRT stimuláció orsókat indukált. Ezen stádiumon belül a kiváltott orsók hossza és frekvenciája nem mutatott összefüggést a stimulus erősségével, a meghatározó tényező az alvás mélysége volt. Eredményeink azt mutatják, hogy a hálózat állapota (feltehetően a modulátorok szintje) határozza meg ezen oszcilláció paramétereit.



